送王深道赴荆門教授
作者：高斯得
朝代：宋

paragraphs: 蒼龍掛秋漢，凉風鼓吾袪。
夜中不能寐，慷慨悲有餘。
美人背我去，山川渺盤紆。
平生嵇叔夜，龍性不可拘。
以茲直諒益，弱念咸刊除。
四海豈無交，誰爲真丈夫。
溫蜀本兄弟，不過姓氏殊。
臨分悄無言，執手空踟躕。
世事舉目知，安能共淪胥。
君理江介枻，我念苕濱廬。
後會難前期，且復立斯須。
努力崇明德，歲寒盟可渝。